אלכסיי ביצ'נקו

אלכסיי יוריוביץ' ביצ'נקו (באוקראינית: Олексій Юрійович Биченко; נולד ב-5 בפברואר 1988) הוא מחליק אמנותי ישראלי-אוקראיני. הוא סגן אלוף אירופה בהחלקה אמנותית לגברים (2016) והישראלי הראשון אי פעם שקיבל מדליה באליפות אירופה בתחום זה ומקום רביעי באליפות העולם (מילאנו 2018). בראשית דרכו ייצג בתחרויות את מולדתו אוקראינה, אך לאחר שעלה החל לייצג את ישראל. ביצ'נקו נולד בקייב שבאוקראינה הסובייטית, והחל להחליק על הקרח כבר בידבגיל 5. בשנים 2003 ו-2004 זכה במקום הרביעי באליפות אוקראינה לנוער, וב-2005 זכה במדליית הכסף. ב-2007 זכה במדליית הכסף באליפות אוקראינה לבוגרים, וגם בשנה שלאחר מכן הוכתר כסגן אלוף אוקראינה. ב-2010 זכה במדליית הארד. בזירה הבינלאומית נחל הצלחה בתחרויות קריסטל סקייט הנערכות מדי שנה ברומניה. הוא זכה במדליית ארד ב-2008 ובמדליית כסף ב-2009, וסיים במקום הרביעי ב-2010. ב-2011 עלה ביצ'נקו לישראל, והחל לייצג את ישראל בתחרויות. את עיקר אימוניו הוא עורך בארצות הברית, ומאמנת אותו גלית חייט. באליפות העולם שנערכה ב-2012 בניס סיים ביצ'נקו במקום ה-29 ובזו שנערכה בלונדון ב-2013 סיים במקום ה-31. באליפות אירופה שנערכה ב-2012 בשפילד סיים במקום ה-22, ובזו שנערכה בזגרב ב-2013 רשם את הישג השיא שלו, כשסיים במקום ה-14. בנוסף, סיים בשנת 2012 במקום החמישי בטורניר גולדן ספין שנערך בזגרב. בשנת 2013 סיים במקום הרביעי באותו טורניר, וכן במקום החמישי באליפות בוואריה הפתוחה ובגביע נבלהורן, הישג שהקנה לו את הכרטיס לאולימפיאדת סוצ'י (2014). בשנת 2014 התחרה באליפות ישראל שנערכה באולם ההחלקה ice peaks בחולון וסיים במקום הראשון. באולימפיאדת סוצ'י 2014 הוא סיים במקום ה-21. באליפות אירופה בהחלקה אמנותית על הקרח שנערכה בברטיסלאבה, סלובקיה בינואר 2016 זכה ביצ'נקו במדליית כסף בתחרות ליחידים בתוצאה של 242.56 נקודות, אחרי אלוף העולם חאווייר פרננדס מספרד (302.77 נקודות) ולפני מקסים קווטון מרוסיה (242.21 נקודות) ובכך והיה לישראלי הראשון אי פעם שעולה על דוכן המנצחים בתחרות זו. באליפות העולם שנערכה בבוסטון, ארצות הברית באפריל אותה שנה, הוא סיים במקום 13 בתוצאה של 226.07 נקודות, הטוב ביותר שלו. הוא פתח את התחרות במקום 19 בתרגיל הקצר עם 69.86 נקודות ובמקום 11 בתרגיל החופשי עם 156.21 נקודות. במרץ 2017 השתתף באליפות העולם שנערכה בהלסינקי וסיים במקום העשירי. עלייתו לגמר בתחרות זו הבטיחה את מקומו באולימפיאדת החורף ובכך הפך לספורטאי הראשון שנכלל במשלחת ישראל לאולימפיאדת פיונצ'אנג (2018). בהמשך אותה שנה זכה במדליית ארד בגראנד פרי באוסקה, יפן והגיע למקום החמישי בגראנד פרי בצרפת. בינואר 2018 השתתף באליפות אירופה וסיים במקום חמישי. בפברואר אותה שנה נשא ביצ'נקו את דגל ישראל בטקס הפתיחה של אולימפיאדת פיונגצ'אנג, בה הוא סיים את תחרות היחידים במקום 11 עם 257.01 נקודות. באליפות העולם שנערכה בסוף מרץ אותה שנה סיים ביצ'נקו במקום הרביעי בתוצאה כללית של 258.28 נקודות, 14.04 נקודות ממדליית הארד והישג שיא של מחליק ישראלי באליפות העולם. מדיה וקבצים בנושא אלכסיי ביצ'נקו בוויקישיתוף אלכסיי ביצ'נקו, ברשת החברתית פייסבוק אלכסיי ביצ'נקו, ברשת החברתית אינסטגרם אלכסיי ביצ'נקו, באתר הוועד האולימפי הבין-לאומי אלכסיי ביצ'נקו, באתר olympedia.org אלכסיי ביצ'נקו באתר איגוד ההחלקה הבינלאומי החלקה אומנותית: אלכסיי ביצ'נקו סיים במקום ה-10 באליפות העולם, באתר וואלה, 1 באפריל 2017 אורן אהרוני, אלכסיי ביצ'נקו הבטיח את השתתפותו באולימפיאדת החורף, באתר ynet, 30 במרץ 2017 מדליית ארד לאלכסיי ביצ'נקו בגראנד פרי ביפן, באתר ONE‏, 11 בנובמבר 2017 אורן אהרוני, אלכסי ביצ'נקו חמישי בגראנד פרי צרפת, באתר ynet, 19 בנובמבר 2017 אורן אהרוני, אליפות אירופה: אלכסי ביצ'נקו סיים במקום החמישי, באתר ynet, 19 בינואר 2018 מערכת ספורט היום, אלכסיי ביצ'נקו יישא את הדגל בטקס בפיונצ'אנג, באתר ישראל היום, 4 בפברואר 2018 אורן אהרוני, צפו: הישגי שיא לביצ'נקו וסמוכין בהחלקה, באתר ynet, 17 בפברואר 2018 אורן אהרוני, אלכסיי ביצ'נקו סיים רביעי באליפות העולם בהחלקה אמנותית, באתר ynet, 24 במרץ 2018